paragraph_text: Repentless je dvanaesti i posljednji studijski album američkog thrash metal sastava Slayer. Objavljen je 11. rujna 2015. godine te je također prvi Slayerov album u kojem gitaru svira Gary Holt, Exodusov gitarist i tekstopisac. Također je prvi album od albuma God Hates Us All iz 2001. na kojem bubnjeve svira Paul Bostaph. Repentless je usto prvi Slayerov album koji prati smrt jednog od osnivača sastava Jeff Hannemana (koji je preminuo 2013. godine) i prvi album skupine koji je objavio Nuclear Blast.